Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 3 Pv 353/14/6601	Banská Bystrica, 11.11.2014
EEČ : 2-45-293-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	od júla 2012 do septembra 2014 si neplnil pravidelne zákonnú vyživovaciu povinnosť voči maloletým deťom XXXXX, nar. XXXXX a XXXXX, nar. XXXXX napriek tomu, že rozsudkom Okresného súdu v Brezne sp. zn. 8P 116/2012 z 12.06.2012 bol zaviazaný  prispievať na ich výživu sumou po  26,- € mesačne na každého zvlášť a budúcnosti pri zmene výšky životného minima na maloleté nezaopatrené dieťa alebo na nezaopatrené dieťa podľa osobitného zákona výživným na každého z nich vo výške 30 percent z takto zmeneného životného minima vždy do 15. dňa v mesiaci vopred do rúk matky detí XXXXX,  nar. XXXXX trvalým bydliskom XXXXX ktorej za uvedené obdobie dlhoval na výživnom 673,50 €. 

lebo zanikla trestnosť činu

Odôvodnenie:
	Povereným príslušníkom OO PZ Banská Bystrica - východ pod ČVS: ORP-729/OV-BB-2013 bol XXXXX stíhaný  pre prečin  zanedbania  povinnej výživy podľa § 207  ods. 1 Tr. zák. na tom skutkovom základe ako je uvedené vo výrokovej časti predmetného rozhodnutia, pričom výška dlhu na výživnom bola v tom čase ustálená na sumu 673,50 €. 

	Po skončení skráteného vyšetrovania poverený príslušník OO PZ  predložil na tunajšiu okresnú prokuratúru vyšetrovací spis s návrhom na zastavenie trestného stíhania z dôvodu zániku trestnosti činu.
	
	Obvinený bol v prípravnom konaní k trestnej činnosti vypočutý a pri výsluchu uviedol, že výživné neplatil z dôvodu, že je dlhodobo nezamestnaný, pričom v mesiacoch august a september 2014 uhradil po 58,- € a taktiež uhradil aj výživné za október 2014. 

	Svedkyňa – poškodená XXXXX uviedla, že obvinený XXXXX dodatočne uhradil dlh na výživnom v plnej výške a to 27.08.2014 uhradil 58,- €, dňa 29.09.2014 uhradil 58,- € a 08.10.2014 uhradil dlh vo výške 611,80,- €. Zároveň dodala, že synovia núdzou netrpeli.  

	Súčasťou vyšetrovacieho spisu sú aj fotokópie ústrižkov poštových poukážok z ktorých je zrejmé, že obvinený čiastočne v priebehu rokov 2013 a 2014 výživné priebežne uhrádzal, ktoré sa nachádzajú na č. l. 54-56. 

	Z vyšetrovacieho spisu je ďalej zrejmé, že obvinený od mesiaca júl 2012 do mesiaca apríl 2013 a v mesiacoch august i september 2014 neuhradil žiadne výživné pričom od mája 2013 do júla 2014 uhrádzal k rukám matky pravidelne výživné vo výške 52,- € mesačne napriek tomu, že k 01.07.2012 bola stanovená suma životného minima na nezaopatrené dieťa na sumu vo výške 88,82,- € a ku dňu 01.07.2013 na sumu vo výške 90,42 € a preto si mal vyživovaciu povinnosť v období od júla 2012 do júna 2013 plniť vo výške po 26,65 € a od júla 2013 do septembra 2014 vo výške 27,13 € na každého z maloletých synov zvlášť. 

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej 3 mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.  

	Podľa § 86 písm. a/ Tr. zák. č. trestnosť trestného činu zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215  ods. 1 písm. h/  Tr. por. prokurátor zastaví trestné stíhanie, ak zanikla trestnosť činu.

	Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dana Michaličková
prokurátorka